CELEX: 32019D2009
Language: el
Date: 2019-12-02 00:00:00
Title: Απόφαση (ΚΕΠΠΑ) 2019/2009 του Συμβουλίου της 2ας Δεκεμβρίου 2019 για τη στήριξη των προσπαθειών της Ουκρανίας στην καταπολέμηση της παράνομης διακίνησης όπλων, πυρομαχικών και εκρηκτικών, σε συνεργασία με τον ΟΑΣΕ

3.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 312/42
               
            
         ΑΠΟΦΑΣΗ (ΚΕΠΠΑ) 2019/2009 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2019
         για τη στήριξη των προσπαθειών της Ουκρανίας στην καταπολέμηση της παράνομης διακίνησης όπλων, πυρομαχικών και εκρηκτικών, σε συνεργασία με τον ΟΑΣΕ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 19 Νοεμβρίου 2018, το Συμβούλιο ενέκρινε τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού (SALW) και των πυρομαχικών τους, με τίτλο «Ασφαλίζοντας τα όπλα, προστατεύοντας τους πολίτες» («στρατηγική SALW της ΕΕ»). Σκοπός της στρατηγικής SALW της ΕΕ είναι η καθοδήγηση ολοκληρωμένης, συλλογικής και συντονισμένης ευρωπαϊκής δράσης για την πρόληψη και τον περιορισμό της παράνομης απόκτησης SALW και των πυρομαχικών τους από τρομοκράτες, εγκληματίες και άλλους μη εξουσιοδοτημένους παράγοντες, καθώς και η προώθηση της λογοδοσίας και της ευθύνης όσον αφορά το νόμιμο εμπόριο όπλων.
                  
               
                     (2)
                  
                  
                     Σε περιφερειακό επίπεδο, η στρατηγική SALW της ΕΕ δεσμεύει την Ένωση και τα κράτη μέλη της να συνδράμουν στην ενίσχυση των ικανοτήτων των σωμάτων επιβολής του νόμου προκειμένου να εντοπίζουν, να εξαρθρώνουν και να πατάσσουν τα δίκτυα παράνομης διακίνησης καθώς και να εμποδίζουν τη διοχέτευση πυροβόλων όπλων σε τρομοκράτες και εγκληματίες μέσω της παράνομης αγοράς, παρεμποδίζοντας, μεταξύ άλλων, την παράνομη χρηματοδότηση και μεταφορά όπλων και ενισχύοντας τον ρόλο της αστυνομίας συνόρων και των τελωνειακών και λιμενικών αρχών στην αντιμετώπιση των παράνομων ροών όπλων διά θαλάσσης.
                  
               
                     (3)
                  
                  
                     Σύμφωνα με τη στρατηγική SALW της ΕΕ, η τρέχουσα αστάθεια στην Ανατολική Ευρώπη έχει αυξήσει το μέγεθος της παράνομης διακίνησης πυροβόλων όπλων σε διάφορες χώρες της περιοχής, όπως η Ουκρανία. Αυτό συνιστά σημαντική μακροπρόθεσμη απειλή για την ασφάλεια τόσο της Ουκρανίας όσο και της Ένωσης. Η συνεργασία μεταξύ της Ένωσης και της Ουκρανίας στο ζήτημα αυτό είναι συνεπώς αμοιβαίου ενδιαφέροντος. Η Ένωση συνεχίζει τη διμερή συνεργασία της με την Ουκρανία και με άλλες χώρες στην περιοχή και ενσωματώνει συστηματικά την καταπολέμηση των παράνομων SALW σε κάθε διάλογο για ζητήματα ασφάλειας με τις χώρες εταίρους της γειτονίας.
                  
               
                     (4)
                  
                  
                     Τον Μάιο του 2016, η Κρατική Υπηρεσία Συνοριοφυλακής της Ουκρανίας ζήτησε από τη Γραμματεία του Οργανισμού για την Ασφάλεια και τη Συνεργασία στην Ευρώπη (ΟΑΣΕ) να πραγματοποιήσει εκτίμηση των αναγκών για την καταπολέμηση της παράνομης διακίνησης όπλων, πυρομαχικών και εκρηκτικών εντός και κατά μήκος των συνόρων της Ουκρανίας. Η εκτίμηση των αναγκών πραγματοποιήθηκε με τη στήριξη της Γαλλίας και της Γερμανίας και δημοσιεύθηκε τον Απρίλιο του 2018. Τα αποτελέσματα της εκτίμησης των αναγκών επιβεβαιώθηκαν από τις κύριες υπηρεσίες επιβολής του νόμου και ασφάλειας στην Ουκρανία, κατά τη διάρκεια συνεδρίασης υψηλού επιπέδου που διοργανώθηκε στις 7 Ιουνίου 2018 στο Κίεβο.
                  
               
                     (5)
                  
                  
                     Η Κρατική Υπηρεσία Συνοριοφυλακής, η Κρατική Υπηρεσία Δασμών και Ελέγχου/τα Κρατικά Τελωνεία και το υπουργείο Εσωτερικών της Ουκρανίας έχουν επισήμως και εγγράφως εκφράσει ενδιαφέρον και έχουν ζητήσει να συνεργαστούν με τη Γραμματεία του ΟΑΣΕ και τον συντονιστή του σχεδίου του ΟΑΣΕ στην Ουκρανία προκειμένου να υποστηριχθούν οι προσπάθειες της χώρας για την καταπολέμηση της παράνομης διακίνησης όπλων, πυρομαχικών και εκρηκτικών σύμφωνα με τα αποτελέσματα της εκτίμησης των αναγκών.
                  
               
                     (6)
                  
                  
                     Η συνδρομή που παρέχει η Ένωση στην Ουκρανία σε ζητήματα συνοριακού ελέγχου, όπως η στρατηγική για την ολοκληρωμένη διαχείριση των συνόρων που στηρίζεται από τον Ευρωπαϊκό Μηχανισμό Γειτονίας της Επιτροπής και οι μη στρατιωτικές αποστολές της Ένωσης για την Κοινή Πολιτική Ασφάλειας και Άμυνας, όπως η συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine), η αποστολή συνοριακής συνδρομής της Ευρωπαϊκής Ένωσης στη Μολδαβία και την Ουκρανία (EUBAM Moldova/Ukraine) και οι δραστηριότητες υποστήριξης που αναπτύσσονται στο πλαίσιο των εν λόγω αποστολών για τον έλεγχο των συνόρων δεν περιλαμβάνουν στήριξη που να στοχεύει ειδικά στην καταπολέμηση της παράνομης διακίνησης όπλων, πυρομαχικών και εκρηκτικών.
                  
               
                     (7)
                  
                  
                     Στις 30 Ιουνίου 2018, η τρίτη διάσκεψη Αναθεώρησης των Ηνωμένων Εθνών για την επισκόπηση της προόδου στην εφαρμογή του προγράμματος δράσης για την καταπολέμηση του λαθρεμπορίου φορητών όπλων και ελαφρού οπλισμού εξέδωσε έγγραφο αποτελεσμάτων στο οποίο τα κράτη ανανεώνουν την προσήλωσή τους στην πρόληψη και στην καταπολέμηση της εκτροπής φορητών όπλων και ελαφρού οπλισμού. Τα κράτη επαναβεβαίωσαν την προθυμία τους να συνεχίσουν τη διεθνή συνεργασία και να ενισχύσουν την περιφερειακή συνεργασία, βελτιώνοντας τον συντονισμό, τη διαβούλευση, την ανταλλαγή πληροφοριών και την επιχειρησιακή συνεργασία και εμπλέκοντας σχετικές περιφερειακές και υποπεριφερειακές οργανώσεις καθώς και τις αρχές επιβολής του νόμου, συνοριακού ελέγχου και έκδοσης αδειών εξαγωγής και εισαγωγής.
                  
               
                     (8)
                  
                  
                     Η Ατζέντα του 2030 για τη βιώσιμη ανάπτυξη επιβεβαιώνει ότι η καταπολέμηση του λαθρεμπορίου φορητών όπλων και ελαφρού οπλισμού είναι αναγκαία για την επίτευξη πολλών στόχων βιώσιμης ανάπτυξης, συμπεριλαμβανομένων εκείνων που αφορούν την ειρήνη, τη δικαιοσύνη και τους ισχυρούς θεσμούς, τη μείωση της φτώχειας, την οικονομική ανάπτυξη, την υγεία, την ισότητα των φύλων και την ασφάλεια των πόλεων. Ως εκ τούτου, σύμφωνα με τον στόχο βιώσιμης ανάπτυξης 16.4, όλα τα κράτη έχουν δεσμευτεί να μειώσουν σημαντικά τις παράνομες ροές χρημάτων και όπλων.
                  
               
                     (9)
                  
                  
                     Στο πρόγραμμά του για τον αφοπλισμό με τίτλο «Διασφαλίζοντας το κοινό μας μέλλον», το οποίο παρουσιάστηκε στις 24 Μαΐου 2018, ο γενικός γραμματέας του ΟΗΕ ζήτησε να αντιμετωπιστεί η υπέρμετρη συσσώρευση και το λαθρεμπόριο συμβατικών όπλων και να στηριχθούν οι προσεγγίσεις σε επίπεδο χώρας όσον αφορά τα φορητά όπλα.
                  
               
                     (10)
                  
                  
                     Στις 25 Οκτωβρίου 2012, το Συμβούλιο εξέδωσε την απόφαση 2012/662/ΚΕΠΠΑ (1) για τη στήριξη των δραστηριοτήτων μείωσης του κινδύνου της παράνομης εμπορίας και της υπέρμετρης συσσώρευσης φορητών όπλων και ελαφρού οπλισμού στην περιοχή που καλύπτεται από τον ΟΑΣΕ, και στις 4 Αυγούστου 2017, το Συμβούλιο εξέδωσε την απόφαση (ΚΕΠΠΑ) 2017/1424 (2) για τη στήριξη των δραστηριοτήτων του ΟΑΣΕ με σκοπό τη μείωση του κινδύνου της παράνομης διακίνησης και της υπέρμετρης συσσώρευσης φορητών όπλων και ελαφρού οπλισμού και συμβατικών πυρομαχικών στην πρώην Γιουγκοσλαβική Δημοκρατία της Μακεδονίας και τη Γεωργία,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Σκοπός της παρούσας απόφασης είναι η ενίσχυση των ικανοτήτων της Κρατικής Υπηρεσίας Συνοριοφυλακής, του υπουργείου Εσωτερικών και της Κρατικής Υπηρεσίας Δασμών και Ελέγχου/των Κρατικών Τελωνείων της Ουκρανίας για την καταπολέμηση της παράνομης διακίνησης όπλων, πυρομαχικών και εκρηκτικών στην Ουκρανία.
            
            
               2.   Κατ’ εφαρμογή της παραγράφου 1, οι στόχοι της παρούσας απόφασης είναι οι ακόλουθοι:
               
                           α)
                        
                        
                           να ενισχυθούν οι ικανότητες της Κρατικής Υπηρεσίας Συνοριοφυλακής, του υπουργείου Εσωτερικών και της Κρατικής Υπηρεσίας Δασμών και Ελέγχου/των Κρατικών Τελωνείων της Ουκρανίας όσον αφορά την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών·
                        
                     
                           β)
                        
                        
                           να ενισχυθούν οι εποπτικές ικανότητες του υπουργείου Εσωτερικών όσον αφορά τον έλεγχο της κατασκευής, της επισήμανσης και της τήρησης αρχείων όπλων, πυρομαχικών και εκρηκτικών, σύμφωνα με τις ανάγκες που προσδιορίζονται στην εκτίμηση των αναγκών·
                        
                     
                           γ)
                        
                        
                           να ενισχυθούν οι επιχειρησιακές ικανότητες του υπουργείου Εσωτερικών και της Εθνικής Αστυνομίας της Ουκρανίας που υπάγεται στο υπουργείο Εσωτερικών, όσον αφορά την εγκληματολογική έρευνα, την ανάλυση, τον εντοπισμό, την ανίχνευση και τη διερεύνηση της παράνομης διακίνησης όπλων, πυρομαχικών και εκρηκτικών·
                        
                     
                           δ)
                        
                        
                           να ενισχυθούν οι ικανότητες του υπουργείου Εσωτερικών με σκοπό τη βελτίωση των νομοθετικών μηχανισμών για τη ρύθμιση και τον έλεγχο της κυκλοφορίας και της χρήσης όπλων, πυρομαχικών και εκρηκτικών καθώς και για την ευαισθητοποίηση του κοινού σχετικά με τους κινδύνους που συνδέονται με την παράνομη κατοχή, κατάχρηση και διακίνηση όπλων, πυρομαχικών και εκρηκτικών, σύμφωνα με τις ανάγκες που προσδιορίζονται στην εκτίμηση των αναγκών·
                        
                     
                           ε)
                        
                        
                           να ενισχυθεί ο συντονισμός και η συνεργασία μεταξύ των υπηρεσιών για την ανάπτυξη στρατηγικής προσέγγισης, τη συλλογή δεδομένων και την ανάλυση με σκοπό την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών στην Ουκρανία, σύμφωνα με τις ανάγκες που προσδιορίζονται στην εκτίμηση των αναγκών.
                        
                     
            
               3.   Κατ’ εφαρμογή της παραγράφου 2, η Ένωση στηρίζει τις ακόλουθες δράσεις:
               
                           α)
                        
                        
                           ενίσχυση του σχετικού κανονιστικού και νομοθετικού πλαισίου·
                        
                     
                           β)
                        
                        
                           συλλογή, συγκέντρωση και ανταλλαγή σχετικών δεδομένων, συμπεριλαμβανομένης της ανάπτυξης και της ενοποίησης των ηλεκτρονικών βάσεων δεδομένων·
                        
                     
                           γ)
                        
                        
                           ανάπτυξη των ικανοτήτων των σχετικών θεσμικών οργάνων·
                        
                     
                           δ)
                        
                        
                           παροχή κατάρτισης·
                        
                     
                           ε)
                        
                        
                           απόκτηση ειδικού εξοπλισμού και υποδομών, συμπεριλαμβανομένων των ικανοτήτων των σκύλων ανίχνευσης·
                        
                     
                           στ)
                        
                        
                           δημιουργία πλατφορμών για την ενίσχυση του συντονισμού μεταξύ εθνικών υπηρεσιών και αποσαφήνιση των εντολών, διευκολύνοντας τη συνεργασία και την ανταλλαγή πληροφοριών·
                        
                     
                           ζ)
                        
                        
                           ευαισθητοποίηση του ευρύτερου κοινού·
                        
                     
                           η)
                        
                        
                           επαφές και συνεργασία σε περιφερειακό και διεθνές επίπεδο.
                        
                     
            
               4.   Οι δικαιούχοι του σχεδίου είναι οι εθνικές αρχές της Ουκρανίας που είναι αρμόδιες για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών, οι οποίες είναι κατά κύριο λόγο οι εξής: η Κρατική Υπηρεσία Συνοριοφυλακής, το υπουργείο Εσωτερικών και η Εθνική Αστυνομία της Ουκρανίας που υπάγεται στο υπουργείο Εσωτερικών, και η Κρατική Υπηρεσία Δασμών και Ελέγχου/Κρατικά Τελωνεία. Άλλες εντεταλμένες εθνικές αρχές, όπως η Υπηρεσία Ασφάλειας της Ουκρανίας, καλούνται να συμμετέχουν κατά περίπτωση.
            
            
               5.   Στο παράρτημα της απόφασης περιλαμβάνεται λεπτομερής περιγραφή του σχεδίου.
            
         
         
            Άρθρο 2
            
               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ΥΕ») είναι αρμόδιος για την εφαρμογή της παρούσας απόφασης.
            
            
               2.   Η τεχνική υλοποίηση του σχεδίου που αναφέρεται στο άρθρο 1 («σχέδιο») εκτελείται από τη Γραμματεία του ΟΑΣΕ.
            
            
               3.   Η Γραμματεία του ΟΑΣΕ εκτελεί τα καθήκοντά της υπό την ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με τη Γραμματεία του ΟΑΣΕ.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση του σχεδίου που χρηματοδοτείται από την Ένωση ανέρχεται σε 5 151 579 EUR.
            
            
               2.   Η διαχείριση των δαπανών που χρηματοδοτούνται από το ποσό αναφοράς της παραγράφου 1 πραγματοποιείται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
            
            
               3.   Η Επιτροπή εποπτεύει την ορθή διαχείριση των δαπανών που αναφέρονται στην παράγραφο 1. Προς τούτο, συνάπτει την απαραίτητη χρηματοδοτική συμφωνία με τη Γραμματεία του ΟΑΣΕ. Η χρηματοδοτική συμφωνία ορίζει ότι η Γραμματεία του ΟΑΣΕ οφείλει να εξασφαλίζει την προβολή της συνεισφοράς της Ένωσης, ανάλογη προς το ύψος της.
            
            
               4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή καθώς και για την ημερομηνία σύναψης της χρηματοδοτικής συμφωνίας.
            
         
         
            Άρθρο 4
            
               1.   Ο YE υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών εξαμηνιαίων περιγραφικών εκθέσεων που εκπονεί η Γραμματεία του ΟΑΣΕ. Οι εκθέσεις αυτές αποτελούν τη βάση για την αξιολόγηση που θα πραγματοποιήσει το Συμβούλιο.
            
            
               2.   Η Επιτροπή υποβάλλει έκθεση επί των δημοσιονομικών πτυχών του σχεδίου που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει τριάντα έξι μήνες μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3. Ωστόσο, λήγει έξι μήνες μετά την ημερομηνία έναρξης ισχύος της, εάν δεν έχει συναφθεί συμφωνία εντός της εν λόγω προθεσμίας.
            
         
         
            Βρυξέλλες, 2 Δεκεμβρίου 2019.
            
               
                  Για το Συμβούλιο
               
               
                  Η Πρόεδρος
               
               M. OHISALO
            
         
         
            (1)  Απόφαση 2012/662/ΚΕΠΠΑ του Συμβουλίου, της 25ης Οκτωβρίου 2012, για τη στήριξη των δραστηριοτήτων μείωσης του κινδύνου της παράνομης εμπορίας και της υπέρμετρης συσσώρευσης φορητών όπλων και ελαφρού οπλισμού στην περιοχή που καλύπτεται από τον Οργανισμό για την Ασφάλεια και τη Συνεργασία στην Ευρώπη (ΟΑΣΕ) (ΕΕ L 297 της 26.10.2012, σ. 29).
         
            (2)  Απόφαση (ΚΕΠΠΑ) 2017/1424 του Συμβουλίου, της 4ης Αυγούστου 2017, για τη στήριξη των δραστηριοτήτων του ΟΑΣΕ με σκοπό τη μείωση του κινδύνου της παράνομης διακίνησης και της υπέρμετρης συσσώρευσης φορητών όπλων και ελαφρού οπλισμού και συμβατικών πυρομαχικών στην πρώην Γιουγκοσλαβική Δημοκρατία της Μακεδονίας και τη Γεωργία (ΕΕ L 204 της 5.8.2017, σ. 82).
      
      
         
            ΠΑΡΑΡΤΗΜΑ
            
               ΟΛΟΚΛΗΡΩΜΕΝΟ ΠΡΟΓΡΑΜΜΑ ΤΟΥ ΟΑΣΕ ΓΙΑ ΤΗ ΣΤΗΡΙΞΗ ΤΩΝ ΠΡΟΣΠΑΘΕΙΩΝ ΤΗΣ ΟΥΚΡΑΝΙΑΣ ΣΤΗΝ ΚΑΤΑΠΟΛΕΜΗΣΗ ΤΗΣ ΠΑΡΑΝΟΜΗΣ ΔΙΑΚΙΝΗΣΗΣ ΟΠΛΩΝ, ΠΥΡΟΜΑΧΙΚΩΝ ΚΑΙ ΕΚΡΗΚΤΙΚΩΝ
            
            1.   Ιστορικό
            Τα τελευταία χρόνια, η Ουκρανία αντιμετωπίζει σημαντικούς κινδύνους στον τομέα της ασφάλειας και της προστασίας καθώς και προκλήσεις που σχετίζονται με τη διάδοση παράνομων όπλων, πυρομαχικών και εκρηκτικών κατά μήκος των συνόρων της και στο έδαφός της. Οι κίνδυνοι αυτοί έχουν επιδεινωθεί ιδιαίτερα λόγω της κρίσης στην Ουκρανία και στη γύρω περιοχή και έχουν αντίκτυπο στην παράνομη κατοχή, κατάχρηση και διακίνηση όπλων, πυρομαχικών και εκρηκτικών.
            Η Ουκρανία εξακολουθεί να αποτελεί πηγή ανησυχίας και σημαντική πρόκληση για τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού (SALW) και των πυρομαχικών τους («στρατηγική SALW της ΕΕ»). Στη στρατηγική SALW της ΕΕ αναφέρεται ότι «η τρέχουσα αστάθεια στην Ανατολική Ευρώπη έχει αυξήσει το μέγεθος της παράνομης διακίνησης πυροβόλων όπλων σε διάφορες χώρες της περιοχής, όπως η Ουκρανία. Αυτό συνιστά σημαντική μακροπρόθεσμη απειλή για την ασφάλεια τόσο της Ουκρανίας όσο και της ΕΕ. Η συνεργασία μεταξύ της ΕΕ και της Ουκρανίας στο ζήτημα αυτό είναι συνεπώς αμοιβαίου ενδιαφέροντος. Η ΕΕ συνεχίζει τη διμερή συνεργασία της με την Ουκρανία και με άλλες χώρες στην περιοχή και ενσωματώνει συστηματικά την καταπολέμηση των παράνομων SALW σε κάθε διάλογο για ζητήματα ασφάλειας με τις χώρες εταίρους της γειτονίας.».
            Ως εκ τούτου, έναντι της Ανατολικής Γειτονίας εν γένει και της Ουκρανίας ειδικότερα, η στρατηγική SALW της ΕΕ ορίζει τις ακόλουθες δράσεις:
            
                        —
                     
                     
                        «Η ΕΕ και τα κράτη μέλη της θα εντάξουν την καταπολέμηση της παράνομης διακίνησης πυροβόλων όπλων/SALW στο διάλογο για ζητήματα ασφάλειας με τις χώρες εταίρους της γειτονίας, όπως η Ουκρανία.
                     
                  
                        —
                     
                     
                        Η ΕΕ και τα κράτη μέλη της θα δημιουργήσουν διαύλους επικοινωνίας μεταξύ των εμπειρογνωμόνων της ΕΕ και της Ουκρανίας, θα ορίσουν ένα σημείο επαφής για να εξασφαλίσουν την απρόσκοπτη συνεργασία, να αυξήσουν την ευαισθητοποίηση, να ανταλλάξουν βέλτιστες πρακτικές και τεχνογνωσία και να προσδιορίσουν τις ανάγκες κατάρτισης και άλλα υποστηρικτικά μέτρα για την ενίσχυση των ικανοτήτων της Ουκρανίας στον τομέα αυτό· και
                     
                  
                        —
                     
                     
                        Η ΕΕ και τα κράτη μέλη της θα συνεχίσουν να εργάζονται για μια μόνιμη τεχνική συνάντηση στρογγυλής τραπέζης με την Ουκρανία προκειμένου να αντιμετωπιστεί το επείγον πρόβλημα της παράνομης διακίνησης πυροβόλων όπλων και των κινδύνων που προκύπτουν όταν τα όπλα αυτά πέφτουν στα χέρια τρομοκρατών και ομάδων οργανωμένου εγκλήματος.»
                     
                  Με βάση το αρχικό αίτημα της Κρατικής Υπηρεσίας Συνοριοφυλακής της Ουκρανίας (ΚΥΣ) τον Μάιο του 2016, η Γραμματεία του ΟΑΣΕ πραγματοποίησε την «Εκτίμηση των αναγκών για την καταπολέμηση της παράνομης διακίνησης όπλων, πυρομαχικών και εκρηκτικών εντός/και κατά μήκος των συνόρων της Ουκρανίας» (η «εκτίμηση των αναγκών»). Η εκτίμηση των αναγκών, που δημοσιεύθηκε τον Απρίλιο του 2018, περιλάμβανε διάφορα αρμόδια υπουργεία και υπηρεσίες νομοθετικής ρύθμισης, επιβολής του νόμου και ασφάλειας σχετικά με τα όπλα, τα πυρομαχικά και τα εκρηκτικά. Διαπιστώθηκε ότι η τρέχουσα προσέγγιση για τον εντοπισμό και τον περιορισμό της παράνομης διακίνησης όπλων, πυρομαχικών και εκρηκτικών εντός και κατά μήκος των συνόρων της Ουκρανίας αποδεικνύεται προβληματική. Πρέπει να ενισχυθεί η παροχή στήριξης για την ανάπτυξη ανθρώπινων και τεχνικών πόρων, η σαφής κατανόηση της νομοθεσίας και ο συντονισμός μεταξύ των υπηρεσιών καθώς και η διεθνής υποστήριξη και συνεργασία. Η εκτίμηση των αναγκών προσδιόρισε η βάση για την παροχή τεχνικής βοήθειας και θεσμικής στήριξης για την ανάπτυξη των ικανοτήτων των ουκρανικών αρχών στο πλαίσιο των προσπαθειών τους για την καταπολέμηση της παράνομης διακίνησης όπλων, πυρομαχικών και εκρηκτικών με ολιστικό και βιώσιμο τρόπο.
            Στις 7 Ιουνίου 2018, τα αρμόδια υπουργεία και υπηρεσίες της Ουκρανίας για τη νομοθετική ρύθμιση, την επιβολή του νόμου και την ασφάλεια σχετικά με τα όπλα, τα πυρομαχικά και τα εκρηκτικά, επιβεβαίωσαν τα αποτελέσματα της εκτίμησης των αναγκών σε συνεδρίαση υψηλού επιπέδου που διοργανώθηκε στο Κίεβο. Επανέλαβαν ότι κατανοούν πλήρως τις παρούσες και διαφαινόμενες απειλές της παράνομης διακίνησης όπλων, πυρομαχικών και εκρηκτικών και τις δεσμεύσεις για τη βελτίωση της κατάστασης στην περιοχή. Σε αυτό περιλαμβανόταν η έγκριση του χάρτη πορείας, που αναπτύχθηκε μέσω της εκτίμησης των αναγκών, η οποία στηρίζει μια ολοκληρωμένη, συνολική και συνεργατική προσέγγιση για την αποτελεσματική ανάπτυξη των ικανοτήτων και τη λειτουργία του συστήματος για την καταπολέμηση της παράνομης διακίνησης όπλων, πυρομαχικών και εκρηκτικών στην Ουκρανία.
            Στις 12 Μαρτίου 2019, οι ίδιες αρχές συναντήθηκαν στο πλαίσιο της δεύτερης συνεδρίασης υψηλού επιπέδου που οργανώθηκε στο Κίεβο, όπου σημειώθηκε σαφής πρόοδος όσον αφορά τις συζητήσεις σχετικά με τις προκλήσεις, τις σημερινές ανάγκες και τις πρωτοβουλίες που αφορούν την καταπολέμηση της παράνομης διακίνησης όπλων, πυρομαχικών και εκρηκτικών στην Ουκρανία και κατά μήκος των συνόρων της. Επιπλέον, στο πλαίσιο της συνεδρίασης ανελήφθησαν εθνικές και διεθνείς δεσμεύσεις για την ενίσχυση της δράσης.
            Αρκετά αρμόδια υπουργεία και υπηρεσίες επιβολής του νόμου και ασφάλειας έχουν εκφράσει επισήμως και εγγράφως ενδιαφέρον και έχουν ζητήσει να συνεργαστούν με τη Γραμματεία του ΟΑΣΕ προκειμένου να στηριχθούν οι προσπάθειες της Ουκρανίας να καταπολεμήσει την παράνομη διακίνηση όπλων, πυρομαχικών και εκρηκτικών, και ιδίως η ΚΥΣ τον Μάιο 2016), η Κρατική Υπηρεσία Δασμών και Ελέγχου (ΚΥΔΕ)/Κρατικά Τελωνεία (ΚΤ) τον Ιούλιο 2018 και το υπουργείο Εσωτερικών της Ουκρανίας τον Μάρτιο 2019. Τα εν λόγω υπουργεία και υπηρεσίες απευθύνθηκαν και στον συντονιστή του σχεδίου του ΟΑΣΕ στην Ουκρανία για να στηρίξουν την πρακτική εφαρμογή των δραστηριοτήτων του σχεδίου έως τα μέσα Σεπτεμβρίου 2019.
            2.   Γενικός στόχος
            Ενίσχυση των ικανοτήτων των ουκρανικών αρχών όσον αφορά την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
            3.   Περιγραφή της δράσης
            Η δράση βασίζεται στα πορίσματα και τις συστάσεις της «Εκτίμησης των αναγκών της Γραμματείας του ΟΑΣΕ για την καταπολέμηση της παράνομης διακίνησης όπλων, πυρομαχικών και εκρηκτικών εντός και κατά μήκος των συνόρων της Ουκρανίας». Επιπλέον, αναπτύχθηκε περαιτέρω ως απάντηση στα αιτήματα ρητής συνεργασίας και συνδρομής που υποβλήθηκαν στη Γραμματεία του ΟΑΣΕ και στον συντονιστή του σχεδίου του ΟΑΣΕ στην Ουκρανία εκ μέρους της ΚΥΣ, της ΚΥΔΕ και του υπουργείου Εσωτερικών της Ουκρανίας. Εν συνεχεία των αιτημάτων πραγματοποιήθηκαν εκτενείς τεχνικές διαβουλεύσεις μεταξύ του ΟΑΣΕ και των προαναφερθέντων κρατικών φορέων.
            Ο ΟΑΣΕ εκπόνησε, σε στενή συνεργασία με τις αρμόδιες ουκρανικές αρχές, τρία σχέδια για την αντιμετώπιση διαφόρων πτυχών των εντολών που σχετίζονται με την καταπολέμηση της παράνομης διακίνησης όπλων, πυρομαχικών και εκρηκτικών. Τα σχέδια εντάσσονται σε ένα ενοποιημένο ολοκληρωμένο πρόγραμμα με σκοπό την ενίσχυση της συνολικής ασφάλειας στην Ουκρανία. Το ολοκληρωμένο πρόγραμμα στηρίζει τη στρατηγική της ΕΕ κατά των παράνομων πυροβόλων όπλων, των φορητών όπλων και των ελαφρών όπλων (SALW) και των πυρομαχικών τους (2018), ιδίως όσον αφορά τις δράσεις στις χώρες της Ανατολικής Γειτονίας.
            3.1.   Σχέδιο 1: Στήριξη της Κρατικής Υπηρεσίας Συνοριοφυλακής της Ουκρανίας για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών
            3.1.1.   Στόχος
            Στόχος του σχεδίου είναι η παροχή συνδρομής στην Κρατική Υπηρεσία Συνοριοφυλακής της Ουκρανίας (ΚΥΣ) για την ενίσχυση της ικανότητάς της στην πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
            3.1.2.   Περιγραφή
            Η ΚΥΣ είναι μία από τις αρμόδιες υπηρεσίες επιβολής του νόμου στην Ουκρανία για την καταπολέμηση της παράνομης διακίνησης όπλων, πυρομαχικών και εκρηκτικών. Αποτελεί την αρμόδια αρχή για τη διασφάλιση του απαραβίαστου των κρατικών συνόρων και της προστασίας των κυριαρχικών δικαιωμάτων της Ουκρανίας εντός της αποκλειστικής (θαλάσσιας) οικονομικής ζώνης της.
            Το σχέδιο θα έχει ως στόχο την αντιμετώπιση των ελλείψεων ικανοτήτων εντός της ΚΥΣ μέσω: α) κατάρτισης, τεχνικής και επιχειρησιακής ανάπτυξης ικανοτήτων για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών· και β) παροχής διεθνών ορθών πρακτικών και ανταλλαγής πληροφοριών, ιδίως σε σχέση με τα κράτη μέλη της ΕΕ, τους εταίρους των Δυτικών Βαλκανίων και τις γειτονικές χώρες.
            3.1.3.   Αναμενόμενο αποτέλεσμα
            Αποτέλεσμα 1: Ενίσχυση των ικανοτήτων της ΚΥΣ για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών
            Δείκτες:
            
                        —
                     
                     
                        αύξηση ικανοτήτων (οργανωτικών, τεχνικών ικανοτήτων και γνώσεων) του δικαιούχου του σχεδίου ΚΥΣ στα αντίστοιχα ιδρύματα εκπαίδευσης και κατάρτισης, μονάδες ανάλυσης και έρευνας και επιχειρησιακές μονάδες για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών καθώς και την εφαρμογή τους στις τακτικές διεργασίες τους,
                     
                  
                        —
                     
                     
                        μέτρα συνεργασίας και δικτύωση εμπειρογνωμόνων - σε εθνικό, υποπεριφερειακό και διεθνές πλαίσιο - που συμβάλλουν στη συνεργασία των δικαιούχων των σχεδίων με τους ομολόγους τους και εφαρμόζονται στις τακτικές διεργασίες των δικαιούχων των σχεδίων από τις αντίστοιχες μονάδες και όργανα,
                     
                  
                        —
                     
                     
                        τα τεκμηριωμένα ευρήματα των αξιολογήσεων και των προσεγγίσεων διαχείρισης της ποιότητας ανταλλάσσονται και εφαρμόζονται στην πράξη και λαμβάνονται υπόψη για τους σκοπούς της ανάπτυξης ικανοτήτων από τα ενδιαφερόμενα μέρη του σχεδίου (δικαιούχοι των σχεδίων - με πρωτεύοντα και δευτερεύοντα ρόλο, κοινότητα χορηγών και ΟΑΣΕ).
                     
                  3.1.4.   Δραστηριότητες
            3.1.4.1.   Συνολικό πρόγραμμα κατάρτισης προς την ΚΥΣ για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών που ανταποκρίνεται στις ανάγκες που προσδιορίζονται στην εκτίμηση των αναγκών
            Η δραστηριότητα αυτή θα περιλαμβάνει:
            
                        —
                     
                     
                        ολοκληρωμένο πρόγραμμα κατάρτισης για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών, το οποίο θα ακολουθήσει μια προσέγγιση σε δύο επίπεδα: α) μέσω της ανάπτυξης και της ενίσχυσης των απαιτούμενων γνώσεων, δεξιοτήτων και συμπεριφορών των εκπαιδευτών και των εκπαιδευτικών, δηλαδή της προσέγγισης της εκπαίδευσης των εκπαιδευτών· και β) μέσω της ανάπτυξης και ενίσχυσης της εμπειρογνωμοσύνης σε εξειδικευμένους τομείς, όπως η ανάλυση κινδύνου και το προφίλ κινδύνου, η ποινική ανάλυση, η εισαγωγή νέων τεχνικών μέσων, τεχνολογιών και διαδικασιών και σχετικές αναβαθμίσεις.
                     
                  3.1.4.2.   Πρόγραμμα παροχής εξοπλισμού προς την ΚΥΣ για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών που ανταποκρίνεται στις ανάγκες που προσδιορίζονται στην εκτίμηση των αναγκών
            Η δραστηριότητα αυτή θα περιλαμβάνει:
            
                        —
                     
                     
                        παροχή περιορισμένου αριθμού σταθερού και κινητού εξοπλισμού καθώς και άλλων τύπων τεχνικών μέσων και τεχνολογιών για την υποστήριξη των δοκιμών, της αξιολόγησης και της εισαγωγής νέων τεχνολογικών και διαδικαστικών λύσεων για τον εντοπισμό της παράνομης διακίνησης όπλων, πυρομαχικών και εκρηκτικών. Ο εξοπλισμός θα παρέχεται σε επιλεγμένες οργανωτικές δομές εντός της ΚΥΣ, δηλαδή μονάδες ελέγχου των συνόρων (που επικεντρώνονται στη βόρεια και βορειοδυτική Ουκρανία), δομές διοίκησης και εκπαιδευτικά ιδρύματα. Επιπλέον, η δραστηριότητα είναι ενσωματωμένη σε ένα ολοκληρωμένο πρόγραμμα κατάρτισης, δηλαδή δημιουργεί μια ευρύτερη πρωτοβουλία κατάρτισης και εξοπλισμού για την ΚΥΣ. Ο παρεχόμενος εξοπλισμός θα ανταποκρίνεται στις ανάγκες που προσδιορίζονται στην εκτίμηση των αναγκών.
                     
                  3.1.4.3.   Πρόγραμμα συνδρομής σκύλων προς την ΚΥΣ για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών που ανταποκρίνεται στις ανάγκες που προσδιορίζονται στην εκτίμηση των αναγκών
            Η δραστηριότητα αυτή θα περιλαμβάνει:
            
                        —
                     
                     
                        οργάνωση επισκέψεων ανταλλαγής απόψεων για την εξοικείωση των αρμόδιων εμπειρογνωμόνων και των εκπαιδευτικών της ΚΥΣ με διεθνείς εμπειρίες και ορθές πρακτικές όσον αφορά τη χρήση των ικανοτήτων των σκύλων για την καταπολέμηση της παράνομης διακίνησης όπλων, πυρομαχικών και εκρηκτικών και τη στήριξη της δικτύωσης των εμπειρογνωμόνων, και
                     
                  
                        —
                     
                     
                        επανεξέταση και επικαιροποίηση των μεθοδολογιών κατάρτισης και των επιχειρησιακών διαδικασιών για τη χρήση των ικανοτήτων των σκύλων στην καταπολέμηση της παράνομης διακίνησης όπλων, πυρομαχικών και εκρηκτικών.
                     
                  3.2.   Σχέδιο 2: Στήριξη του υπουργείου Εσωτερικών της Ουκρανίας και της Εθνικής Αστυνομίας της Ουκρανίας που υπάγεται στο υπουργείο Εσωτερικών, για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
            3.2.1.   Στόχος
            Στόχος του σχεδίου είναι να συνδράμει το υπουργείο Εσωτερικών της Ουκρανίας και την Εθνική Αστυνομία της Ουκρανίας που υπάγεται στο υπουργείο Εσωτερικών, για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
            3.2.2.   Περιγραφή
            Το υπουργείο Εσωτερικών είναι μία από τις βασικές εθνικές αρχές στην Ουκρανία, η οποία όχι μόνο ρυθμίζει και ελέγχει τη νόμιμη χρήση όπλων, πυρομαχικών και εκρηκτικών, αλλά εκτελεί και επιχειρησιακά μέτρα και μέτρα συντονισμού για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών, είτε απευθείας είτε μέσω των υπηρεσιών που υπάγονται σε αυτό.
            Στο πλαίσιο του σχεδίου εξετάζονται διαπιστωθείσες ελλείψεις όσον αφορά τις ικανότητες στο πλαίσιο του υπουργείου Εσωτερικών για την αποτελεσματική πρόληψη και καταπολέμηση της παράνομης διακίνησης όπλων, πυρομαχικών και εκρηκτικών μέσω της υποστήριξης για να βελτιωθούν οι ακόλουθες ικανότητες του υπουργείου Εσωτερικών: α) οι εποπτικές ικανότητες στους ελέγχους της νόμιμης κατασκευής, της επισήμανσης και της τήρησης αρχείων όπλων, πυρομαχικών και εκρηκτικών· β) οι επιχειρησιακές ικανότητες στην εγκληματολογική έρευνα, την ανάλυση, τον εντοπισμό και τη διερεύνηση της παράνομης διακίνησης όπλων, πυρομαχικών και εκρηκτικών· γ) οι νομοθετικοί μηχανισμοί για τη ρύθμιση και τον έλεγχο της νόμιμης κυκλοφορίας και χρήσης όπλων, πυρομαχικών και εκρηκτικών καθώς και η ευαισθητοποίηση σχετικά με την παράνομη κατοχή, κατάχρηση και διακίνηση όπλων, πυρομαχικών και εκρηκτικών και δ) οι συντονιστικοί μηχανισμοί και οι μηχανισμοί συνεργασίας για τη στήριξη των κοινών στρατηγικών και επιχειρησιακών προσεγγίσεων για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών από κοινού με τις άλλες αρμόδιες εθνικές υπηρεσίες
            3.2.3.   Αναμενόμενα αποτελέσματα
            Αποτέλεσμα 1: Ενίσχυση των εποπτικών ικανοτήτων του υπουργείου Εσωτερικών όσον αφορά τον έλεγχο της κατασκευής, της επισήμανσης και της τήρησης αρχείων όπλων, πυρομαχικών και εκρηκτικών, σύμφωνα με τις ανάγκες που προσδιορίζονται στην εκτίμηση των αναγκών·
            Δείκτες:
            
                        —
                     
                     
                        Τροποποιήσεις και προτάσεις για το εθνικό νομοθετικό πλαίσιο, τους κανονισμούς και τις διοικητικές διαδικασίες του υπουργείου Εσωτερικών για τον έλεγχο της κατασκευής, της επισήμανσης και της τήρησης αρχείων όπλων, πυρομαχικών και εκρηκτικών στην Ουκρανία,
                     
                  
                        —
                     
                     
                        Τροποποιήσεις και προτάσεις για το εθνικό νομοθετικό πλαίσιο, τους κανονισμούς και τις διοικητικές διαδικασίες του υπουργείου Εσωτερικών για την πρόληψη της παράνομης κατασκευής πυροβόλων όπλων με χρήση μερών τρισδιάστατης εκτύπωσης, της παράνομης επανενεργοποίησης απενεργοποιημένων πυροβόλων όπλων, της βιοτεχνικής κατασκευής πυροβόλων όπλων και της παράνομης μετατροπής πιστολιών συναγερμού ή σηματοδοσίας που έχουν σχεδιαστεί ως άσφαιρα όπλα ή όπλα τύπου flobert,
                     
                  
                        —
                     
                     
                        Ενιαίο ηλεκτρονικό σύστημα ταξινόμησης όπλων, πυρομαχικών και εκρηκτικών, το οποίο έχει αναπτυχθεί, υποβληθεί σε δοκιμή, ρυθμιστεί για εισαγωγή προς τακτική χρήση στο πλαίσιο του υπουργείου Εσωτερικών και άλλων ενδιαφερόμενων κυβερνητικών φορέων, έχει δε ενσωματωθεί στο μητρώο όπλων, πυρομαχικών και εκρηκτικών του υπουργείου Εσωτερικών.
                     
                  Αποτέλεσμα 2: Ενίσχυση των επιχειρησιακών ικανοτήτων του υπουργείου Εσωτερικών και της Εθνικής Αστυνομίας της Ουκρανίας όσον αφορά την εγκληματολογική έρευνα, την ανάλυση, τον εντοπισμό, την ανίχνευση και τη διερεύνηση της παράνομης διακίνησης όπλων, πυρομαχικών και εκρηκτικών·
            Δείκτες:
            
                        —
                     
                     
                        Βελτίωση των πολιτικών, των επιχειρησιακών και τεχνικών ικανοτήτων που σχετίζονται με την παράνομη διακίνηση όπλων, πυρομαχικών και εκρηκτικών καθώς και αύξηση των γνώσεων, των δεξιοτήτων και βελτίωση των προσεγγίσεων του προσωπικού του υπουργείου Εσωτερικών που σχετίζεται με την εγκληματολογική εργασία, συμπεριλαμβανομένου του προσδιορισμού της προέλευσης των κατασχεθέντων πυροβόλων όπλων, και εφαρμογή τους στις τακτικές διεργασίες τους,
                     
                  
                        —
                     
                     
                        Βελτίωση των πολιτικών, των επιχειρησιακών και τεχνικών δυνατοτήτων της Εθνικής Αστυνομίας της Ουκρανίας για την καταπολέμηση και τον εντοπισμό της παράνομης διακίνησης όπλων, πυρομαχικών και εκρηκτικών, συμπεριλαμβανομένων των αυτοσχέδιων εκρηκτικών μηχανισμών και των παράνομων εκρηκτικών υλών καθώς και αύξηση των γνώσεων, των δεξιοτήτων και των συμπεριφορών του προσωπικού της Εθνικής Αστυνομίας της Ουκρανίας, και εφαρμογή τους στις τακτικές διεργασίες τους.
                     
                  Αποτέλεσμα 3: Ενίσχυση των ικανοτήτων του υπουργείου Εσωτερικών με σκοπό τη βελτίωση των νομοθετικών μηχανισμών για τη ρύθμιση και τον έλεγχο της κυκλοφορίας και της χρήσης όπλων, πυρομαχικών και εκρηκτικών καθώς και για την ευαισθητοποίηση του κοινού σχετικά με τους κινδύνους που συνδέονται με την παράνομη κατοχή, κατάχρηση και διακίνηση όπλων, πυρομαχικών και εκρηκτικών, σύμφωνα με τις ανάγκες που προσδιορίζονται στην εκτίμηση των αναγκών.
            Δείκτες:
            
                        —
                     
                     
                        Σαφής κατανόηση των αντιλήψεων, των αναγκών και του τρόπου σκέψης εντός της κοινωνίας της Ουκρανίας και στοχευμένων ομάδων για τη ρύθμιση και τον έλεγχο της κυκλοφορίας και της χρήσης πυροβόλων όπλων και άλλων ζητημάτων που αφορούν όπλα, πυρομαχικά και εκρηκτικά,
                     
                  
                        —
                     
                     
                        Ενίσχυση της ευαισθητοποίησης των πολιτών της Ουκρανίας σχετικά με τους κινδύνους που ενέχει η παράνομη κατοχή, κατάχρηση και διακίνηση όπλων, πυρομαχικών και εκρηκτικών, μέσω της διεξαγωγής εκστρατειών ευαισθητοποίησης του κοινού,
                     
                  
                        —
                     
                     
                        Συνολική αξιολόγηση και ανάλυση των ελλείψεων του εθνικού νομοθετικού πλαισίου για τη ρύθμιση και τον έλεγχο της κυκλοφορίας και της χρήσης όπλων, πυρομαχικών και εκρηκτικών,
                     
                  
                        —
                     
                     
                        Τροποποιήσεις και προτάσεις στο εθνικό νομοθετικό πλαίσιο για τη ρύθμιση και τον έλεγχο της κυκλοφορίας και της χρήσης όπλων, πυρομαχικών και εκρηκτικών.
                     
                  Αποτέλεσμα 4: Ενίσχυση του συντονισμού και της συνεργασίας μεταξύ των υπηρεσιών για την ανάπτυξη στρατηγικής προσέγγισης, τη συλλογή δεδομένων και την ανάλυση με σκοπό την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών στην Ουκρανία, σύμφωνα με τις ανάγκες που προσδιορίζονται στην εκτίμηση των αναγκών.
            Δείκτες:
            
                        —
                     
                     
                        Αποτελεσματική εφαρμογή των μηχανισμών συντονισμού και συνεργασίας που συμβάλλουν στην εναρμόνιση του σχεδιασμού, της ανάπτυξης, της εφαρμογής (συμπεριλαμβανομένης της παρακολούθησης και του ελέγχου) και της αξιολόγησης μιας κοινής στρατηγικής προσέγγισης,
                     
                  
                        —
                     
                     
                        Αποτελεσματική εισαγωγή και χρήση εναρμονισμένων στατιστικών δεικτών σε εθνικό επίπεδο σχετικά με την παράνομη διακίνηση όπλων, πυρομαχικών και εκρηκτικών στην Ουκρανία,
                     
                  
                        —
                     
                     
                        Συστάσεις για τη βελτίωση του συντονισμού και της συνεργασίας μεταξύ υπηρεσιών που ανατίθενται σε εθνικό φορέα συντονισμού (ΕΦΣ) στον τομέα του ελέγχου των SALW, που αναπτύχθηκε στο πλαίσιο του παρόντος σχεδίου,
                     
                  
                        —
                     
                     
                        Βελτιωμένες αναλυτικές ικανότητες και θεσμοθετημένη ανάλυση δεδομένων για τα παράνομα πυροβόλα όπλα.
                     
                  3.2.4.   Δραστηριότητες
            3.2.4.1.   Προώθηση και μεταφορά των διεθνών και ευρωπαϊκών προτύπων και ορθών πρακτικών για τον έλεγχο της κατασκευής, της επισήμανσης και της τήρησης αρχείων όπλων, πυρομαχικών και εκρηκτικών στην Ουκρανία, συμπεριλαμβανομένης της πρόληψης της παράνομης κατασκευής όπλων, πυρομαχικών και εκρηκτικών μεταξύ άλλων μέσω της παράνομης επανενεργοποίησης, της μετατροπής ή άλλων μεθόδων.
            Η δραστηριότητα αυτή θα περιλαμβάνει:
            
                        —
                     
                     
                        παροχή μίας εξατομικευμένης συνεδρίας εξειδικευμένης κατάρτισης για υπεύθυνους χάραξης πολιτικής και κορυφαίους εμπειρογνώμονες από το υπουργείο Εσωτερικών, συμπεριλαμβανομένων του τμήματος αδειοδότησης, του επιστημονικού και ερευνητικού κέντρου για το έγκλημα και την εγκληματολογία, της εθνικής αστυνομίας και άλλων υπηρεσιών επιβολής του νόμου, και
                     
                  
                        —
                     
                     
                        μελέτη σκοπιμότητας για την επισήμανση πυροβόλων όπλων στις υπηρεσίες επιβολής του νόμου της Ουκρανίας και στα όπλα που βρίσκονται στην ιδιοκτησία πολιτών, εστιάζοντας στην επισήμανση μετά την παραγωγή και κατά την εισαγωγή.
                     
                  3.2.4.2.   Ανάπτυξη και υλοποίηση του ενιαίου ηλεκτρονικού συστήματος ταξινόμησης όπλων, πυρομαχικών και εκρηκτικών και ενσωμάτωσή του στο μητρώο όπλων, πυρομαχικών και εκρηκτικών
            Η δραστηριότητα αυτή θα περιλαμβάνει:
            
                        —
                     
                     
                        ανάπτυξη και δοκιμή ενιαίου ηλεκτρονικού συστήματος ταξινόμησης όπλων, πυρομαχικών και εκρηκτικών, και
                     
                  
                        —
                     
                     
                        τεχνική υποστήριξη για την υλοποίηση του ενιαίου ηλεκτρονικού συστήματος ταξινόμησης όπλων, πυρομαχικών και εκρηκτικών και συναφής κατάρτιση, στο μητρώο όπλων, πυρομαχικών και εκρηκτικών του υπουργείου Εσωτερικών (έως και είκοσι πέντε εκδηλώσεις κατάρτισης).
                     
                  3.2.4.3.   Προώθηση των ορθών πρακτικών και της μεταφοράς γνώσης στον τομέα της εγκληματολογικής έρευνας και των ερευνών για την παράνομη διακίνηση όπλων, πυρομαχικών και εκρηκτικών
            Η δραστηριότητα αυτή θα περιλαμβάνει:
            
                        —
                     
                     
                        παροχή δύο εξατομικευμένων συνεδριών εξειδικευμένης κατάρτισης για κορυφαίους εμπειρογνώμονες από το υπουργείο Εσωτερικών, συμπεριλαμβανομένων του επιστημονικού και ερευνητικού κέντρου για το έγκλημα και την εγκληματολογία, της Εθνικής Αστυνομίας και άλλων υπηρεσιών επιβολής του νόμου, όπως είναι οι κρατικές τελωνειακές υπηρεσίες και η γενική εισαγγελία. Στον ενδεικτικό κατάλογο των συνεδριών κατάρτισης θα περιλαμβάνονται: απαιτήσεις και τεχνικές επισήμανσης πυροβόλων όπλων κατά την εισαγωγή· αποκλεισμός της σκηνής του εγκλήματος (ομάδες άμεσης επέμβασης της αστυνομίας)· επιθεώρηση της σκηνής του εγκλήματος και προστασία, συσκευασία και επιθεώρηση των αποδεικτικών στοιχείων (τεχνικοί εγκληματολογικής έρευνας). υποστήριξη του εντοπισμού σε εθνικό και διεθνές επίπεδο (τεχνικοί εργαστηρίου) και ανάπτυξη, κατανόηση και διάδοση βαλλιστικών πληροφοριών σχετικά με την εγκληματικότητα που αφορά τα πυροβόλα όπλα.
                     
                  3.2.4.4.   Προώθηση ορθών πρακτικών, μεταφοράς γνώσεων και προγράμματος παροχής βοήθειας στον εξοπλισμό, για την καταπολέμηση και τον εντοπισμό της παράνομης διακίνησης όπλων, πυρομαχικών και εκρηκτικών για την Εθνική Αστυνομία της Ουκρανίας
            Η δραστηριότητα αυτή θα περιλαμβάνει:
            
                        —
                     
                     
                        παροχή μίας εξατομικευμένης συνεδρίας εξειδικευμένης κατάρτισης για κορυφαίους εμπειρογνώμονες από την εθνική αστυνομία και άλλες υπηρεσίες επιβολής του νόμου, όπως ΚΥΣ και η ΚΥΔΕ/ΚΤ της Ουκρανίας, καθώς και σύνδεση με το ευρωπαϊκό δίκτυο EMPACT για τα πυροβόλα όπλα των εθνικών υπαλλήλων επιβολής του νόμου, και
                     
                  
                        —
                     
                     
                        περιορισμένης κλίμακας προμήθεια τεχνικού εξοπλισμού για τις μονάδες έρευνας εγκλημάτων της Εθνικής Αστυνομίας της Ουκρανίας, προς υποστήριξη νέων μεθοδολογιών και τεχνολογικών λύσεων για την καταπολέμηση και τον εντοπισμό παράνομης διακίνησης όπλων, πυρομαχικών και εκρηκτικών.
                     
                  3.2.4.5.   Δημοσκόπηση σε ολόκληρη τη χώρα, μελέτη συμπεριφοράς και εκστρατείες ευαισθητοποίησης και επικοινωνίας σχετικά με τους κινδύνους που συνδέονται με την παράνομη κατοχή, κατάχρηση και διακίνηση όπλων, πυρομαχικών και εκρηκτικών.
            Η δραστηριότητα αυτή θα περιλαμβάνει:
            
                        —
                     
                     
                        διεξαγωγή έρευνας και ανάλυσης της κοινής γνώμης σχετικά με την παράνομη κατοχή, κατάχρηση και διακίνηση όπλων, πυρομαχικών και εκρηκτικών,
                     
                  
                        —
                     
                     
                        διεξοδική μελέτη συμπεριφοράς, με στοχευμένες ομαδικές συζητήσεις σχετικά με την παράνομη κατοχή, κατάχρηση και διακίνηση όπλων, πυρομαχικών και εκρηκτικών· και
                     
                  
                        —
                     
                     
                        εκστρατείες ευαισθητοποίησης και επικοινωνίας σχετικά με τους νομοθετικές ρυθμίσεις και τους κινδύνους που συνδέονται με την παράνομη κατοχή, κατάχρηση και διακίνηση όπλων, πυρομαχικών και εκρηκτικών και ανάλυση των επιπτώσεων.
                     
                  3.2.4.6.   Προαγωγή της βελτίωσης των νομοθετικών μηχανισμών για τη ρύθμιση και τον έλεγχο της κυκλοφορίας και της χρήσης όπλων, πυρομαχικών και εκρηκτικών και της εφαρμογής τους.
            Η δραστηριότητα αυτή θα περιλαμβάνει:
            
                        —
                     
                     
                        συνολική αξιολόγηση και ανάλυση των ελλείψεων του ισχύοντος νομοθετικού και κανονιστικού πλαισίου για τη διαχείριση και τον έλεγχο της κυκλοφορίας και της χρήσης όπλων, πυρομαχικών και εκρηκτικών, συμπεριλαμβανομένων των διεθνών συμφωνιών και νομοθετικών κειμένων, της μεταφραστικής υποστήριξης και της αξιολόγησης της πρακτικής εφαρμογής της, και
                     
                  
                        —
                     
                     
                        παροχή εμπειρογνωμοσύνης για τον σχεδιασμό και τη σύνταξη νομοθεσίας για τη ρύθμιση και τον έλεγχο της κυκλοφορίας και της χρήσης όπλων, πυρομαχικών και εκρηκτικών, μεταξύ άλλων με την εναρμόνιση της νομοθεσίας και των κανονιστικών ζητημάτων με τους διεθνείς κανονισμούς και τα διεθνή πρότυπα που αφορούν την Ουκρανία.
                     
                  3.2.4.7.   Προώθηση της ανάπτυξης στρατηγικής προσέγγισης για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών στην Ουκρανία
            Η δραστηριότητα αυτή θα περιλαμβάνει:
            
                        —
                     
                     
                        ευαισθητοποίηση, παροχή συμβουλών και υποστήριξη από εμπειρογνώμονες για τη σύσταση μόνιμου διυπηρεσιακού ΕΦΣ στον τομέα του ελέγχου των SALW, ο οποίος θα αποτελείται από τις σχετικές εντεταλμένες εθνικές αρχές στην Ουκρανία (έξι επίσημες συνεδριάσεις), ο ΕΦΣ θα αναπτυχθεί μέσω αυτού του σχεδίου και θα προεδρεύεται από το υπουργείο Εσωτερικών, και
                     
                  
                        —
                     
                     
                        χαρτογράφηση και τήρηση μητρώου όλων των πρωτοβουλιών που αφορούν τα SALW στην Ουκρανία, μεταξύ άλλων όσον αφορά τους πόρους της κοινότητας των χορηγών.
                     
                  3.2.4.8.   Προώθηση της ανάπτυξης συστήματος συλλογής δεδομένων, ανάλυσης και διάδοσης μεταξύ υπηρεσιών σχετικά με την παράνομη κυριότητα, κατάχρηση και διακίνηση όπλων, πυρομαχικών και εκρηκτικών.
            Η δραστηριότητα αυτή θα περιλαμβάνει:
            
                        —
                     
                     
                        προώθηση κοινής μεθοδολογίας για την κατάρτιση, τη χαρτογράφηση, τη σύγκριση και τη χρήση επίσημων στατιστικών, κοινών και αμοιβαία συγκρίσιμων δεικτών επιδόσεων και ενός κοινού μορφότυπου που είναι απαραίτητος για την αυτοματοποιημένη ανταλλαγή πληροφοριών σχετικά με την παράνομη κυριότητα, κατάχρηση και διακίνηση όπλων, πυρομαχικών και εκρηκτικών, και
                     
                  
                        —
                     
                     
                        παροχή δύο συνεδριών κατάρτισης για τη συλλογή και την ανάλυση δεδομένων, συμπεριλαμβανομένης της αξιολόγησης κινδύνων και απειλών,
                     
                  
                        —
                     
                     
                        παροχή βοήθειας για την εκπόνηση αναλυτικής έκθεσης σχετικά με τις μεθόδους και τις διαδρομές διακίνησης, με δεδομένα που συγκεντρώνονται από τα συλλεγόμενα δεδομένα μεταξύ των ουκρανικών υπηρεσιών,
                     
                  
                        —
                     
                     
                        προώθηση χωριστής συλλογής δεδομένων και διυπηρεσιακής ανταλλαγής δεδομένων μεταξύ των σχετικών εντεταλμένων εθνικών αρχών.
                     
                  3.3.   Σχέδιο 3: Στήριξη της Κρατικής Υπηρεσίας Δασμών και Ελέγχου/Κρατικών Τελωνείων (ΚΥΔΕ/ΚΤ) της Ουκρανίας για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών
            3.3.1.   Στόχος
            Στόχος του σχεδίου είναι η παροχή συνδρομής στην ΚΥΔΕ/ΚΤ προς ενίσχυση της ικανότητάς της για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
            3.3.2.   Περιγραφή
            Η ΚΥΔΕ/ΚΤ είναι επιφορτισμένη με την πρόληψη και την καταπολέμηση του λαθρεμπορίου και την καταπολέμηση των παραβιάσεων των τελωνειακών κανονισμών στα σημεία διέλευσης από τα σύνορα της Ουκρανίας, στους θαλάσσιους και ποτάμιους λιμένες, τους αερολιμένες, τους σιδηροδρομικούς σταθμούς και άλλους χώρους που καθορίζονται από τον τελωνειακό κώδικα της Ουκρανίας. Αυτό περιλαμβάνει μέτρα για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
            Το σχέδιο θα έχει ως στόχο την αντιμετώπιση των διαπιστωμένων ελλείψεων ικανοτήτων εντός της ΚΥΔΕ ως προς την α) κατάρτιση, τεχνικές και επιχειρησιακές ικανότητες για την καταπολέμηση της παράνομης διακίνησης όπλων, πυρομαχικών και εκρηκτικών και τη β) μεταφορά διεθνών ορθών πρακτικών και την ανταλλαγή πληροφοριών, ιδίως σε σχέση με τα κράτη μέλη της ΕΕ, τους εταίρους των Δυτικών Βαλκανίων και τις γειτονικές χώρες.
            3.3.3.   Αναμενόμενα αποτελέσματα
            Αποτέλεσμα 1: Ενίσχυση των ικανοτήτων της ΚΥΔΕ/ΚΤ για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών
            Δείκτες:
            
                        —
                     
                     
                        Αυξημένες ικανότητες του προσωπικού που αποτελεί τον δικαιούχο του σχεδίου στους σχετικούς φορείς εκπαίδευσης και κατάρτισης, μονάδες ανάλυσης και ερευνών και επιχειρησιακές μονάδες προς υποστήριξη της καταπολέμησης της παράνομης διακίνησης όπλων, πυρομαχικών και εκρηκτικών, και εφαρμογή τους στις τακτικές διεργασίες τους,
                     
                  
                        —
                     
                     
                        Αυξημένες οργανωτικές και τεχνικές ικανότητες των δικαιούχων του σχεδίου στους σχετικούς φορείς εκπαίδευσης και κατάρτισης, μονάδες ανάλυσης και ερευνών και επιχειρησιακές μονάδες προς υποστήριξη της καταπολέμησης της παράνομης διακίνησης όπλων, πυρομαχικών και εκρηκτικών, και εφαρμογή τους στις τακτικές διεργασίες τους,
                     
                  
                        —
                     
                     
                        Μέτρα συνεργασίας και δικτύωση εμπειρογνωμόνων - σε εθνικό, υποπεριφερειακό και διεθνές πλαίσιο - που συμβάλλουν στη συνεργασία των δικαιούχων των σχεδίων με τους ομολόγους τους και εφαρμόζονται στις τακτικές διεργασίες των δικαιούχων των σχεδίων από τις σχετικές μονάδες και όργανα,
                     
                  
                        —
                     
                     
                        τα τεκμηριωμένα ευρήματα των αξιολογήσεων και των προσεγγίσεων διαχείρισης της ποιότητας ανταλλάσσονται και εφαρμόζονται στην πράξη και λαμβάνονται υπόψη για τους σκοπούς της ανάπτυξης ικανοτήτων από τα ενδιαφερόμενα μέρη του σχεδίου (δικαιούχοι σχεδίων - με πρωτεύοντα και δευτερεύοντα ρόλο, κοινότητα χορηγών και ΟΑΣΕ).
                     
                  3.3.4.   Δραστηριότητες
            3.3.4.1.   Ολοκληρωμένο πρόγραμμα κατάρτισης για την καταπολέμηση της παράνομης διακίνησης όπλων, πυρομαχικών και εκρηκτικών για την ΚΥΔΕ/ΚΤ που ανταποκρίνεται στις ανάγκες που προσδιορίζονται στην εκτίμηση των αναγκών
            Η δραστηριότητα αυτή θα περιλαμβάνει:
            
                        —
                     
                     
                        ολοκληρωμένο πρόγραμμα κατάρτισης για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών, το οποίο θα ακολουθήσει μια προσέγγιση σε δύο επίπεδα: α)μέσω της ανάπτυξης και ενίσχυσης των απαιτούμενων γνώσεων, δεξιοτήτων και συμπεριφορών των εκπαιδευτών και των εκπαιδευτικών, δηλαδή της προσέγγισης της εκπαίδευσης των εκπαιδευτών και β) μέσω της ανάπτυξης και ενίσχυσης της εμπειρογνωμοσύνης σε εξειδικευμένους τομείς, όπως η παραβίαση της τελωνειακής νομοθεσίας, οι ομάδες σκύλων υπηρεσίας, η εκπαίδευση σε νέα και αναβαθμισμένα τεχνικά μέσα και σε νέες και αναβαθμισμένες τεχνολογίες και διαδικασίες.
                     
                  3.3.4.2.   Πρόγραμμα παροχής βοήθειας στον εξοπλισμό για την πρόληψη και την καταπολέμηση της διακίνησης όπλων, πυρομαχικών και εκρηκτικών για την ΚΥΔΕ/ΚΤ που ανταποκρίνεται στις ανάγκες που προσδιορίζονται στην εκτίμηση των αναγκών
            Η δραστηριότητα αυτή θα περιλαμβάνει:
            
                        —
                     
                     
                        παροχή περιορισμένου αριθμού σταθερού και κινητού εξοπλισμού καθώς και άλλων τύπων τεχνικών μέσων και τεχνολογιών για τη στήριξη των δοκιμών, της αξιολόγησης και της εισαγωγής νέων τεχνολογικών και διαδικαστικών λύσεων για τον εντοπισμό παράνομης διακίνησης όπλων, πυρομαχικών και εκρηκτικών. Ο εξοπλισμός θα παρέχεται σε επιλεγμένες οργανωτικές δομές στο πλαίσιο του κύριου μηχανισμού της ΚΥΔΕ/ΚΤ, στην τοπική αυτοδιοίκηση (που επικεντρώνονται στη βόρεια, βορειοδυτική και δυτική Ουκρανία) και σε εξειδικευμένες υπηρεσίες. Επιπλέον, η δραστηριότητα είναι ομαλά ενσωματωμένη σε ένα ολοκληρωμένο πρόγραμμα κατάρτισης, δηλαδή δημιουργεί μια ευρύτερη πρωτοβουλία κατάρτισης και εξοπλισμού για την ΚΥΔΕ/ΚΤ, και
                     
                  
                        —
                     
                     
                        τεχνική υποστήριξη για την υλοποίηση προγραμμάτων κατάρτισης καθώς και την προσαρμογή και ενσωμάτωσή τους σε τακτικά προγράμματα κατάρτισης.
                     
                  3.3.4.3.   Πρόγραμμα συνδρομής σκύλων για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών για την ΚΥΔΕ/ΚΤ
            Η δραστηριότητα αυτή θα περιλαμβάνει:
            
                        —
                     
                     
                        οργάνωση επισκέψεων ανταλλαγής απόψεων για την εξοικείωση των αρμόδιων εμπειρογνωμόνων και των εκπαιδευτών της ΚΥΔΕ/ΚΤ με διεθνείς εμπειρίες και ορθές πρακτικές όσον αφορά τη χρήση των ικανοτήτων των σκύλων για την καταπολέμηση της παράνομης διακίνησης όπλων, πυρομαχικών και εκρηκτικών και τη στήριξη της δικτύωσης των εμπειρογνωμόνων,
                     
                  
                        —
                     
                     
                        επανεξέταση και επικαιροποίηση των μεθοδολογιών κατάρτισης και των επιχειρησιακών διαδικασιών για τη χρήση των ικανοτήτων των σκύλων στην πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών,
                     
                  
                        —
                     
                     
                        τεχνική υποστήριξη για την κατάρτιση και λύσεις κινητής τεχνολογίας προς στήριξη επιχειρήσεων με σκύλους για την καταπολέμηση της παράνομης διακίνησης όπλων, πυρομαχικών και εκρηκτικών.
                     
                  4.   Διαχείριση σχεδίου και διοικητική υποστήριξη για την υλοποίηση της δράσης
            Ειδικό προσωπικό του σχεδίου στη Γραμματεία του ΟΑΣΕ και στο γραφείο του συντονιστή του σχεδίου του ΟΑΣΕ στην Ουκρανία θα συντονίζει και θα διαχειρίζεται την υλοποίηση της δράσης και των συναφών δραστηριοτήτων των σχεδίων, όπως ορίζεται στο τμήμα 3. Το ειδικό προσωπικό για το σχέδιο - που είναι οργανωμένο σε ομάδες διαχείρισης και υλοποίησης σχεδίου - θα στηρίξει περαιτέρω την ανάπτυξη του συνεργατικού πλαισίου μεταξύ των ουκρανών εταίρων καθώς και τη συνεργασία και τον συντονισμό με τη διεθνή κοινότητα.
            Το ειδικό προσωπικό για το σχέδιο θα εκτελεί τα ακόλουθα καθήκοντα:
            
                        —
                     
                     
                        διαχείριση σχεδίων σε όλα τα στάδια του κύκλου του σχεδίου,
                     
                  
                        —
                     
                     
                        καθημερινή χρηματοοικονομική εποπτεία των σχεδίων,
                     
                  
                        —
                     
                     
                        παροχή τεχνικής και νομικής εμπειρογνωμοσύνης, υποστήριξη δημόσιων συμβάσεων για τα σχέδια,
                     
                  
                        —
                     
                     
                        συμμετοχή και συντονισμό με άλλους διεθνείς οργανισμούς και προγράμματα,
                     
                  
                        —
                     
                     
                        διασφάλιση ποιότητας και έλεγχο ποιότητας των αποτελεσμάτων των εγκεκριμένων σχεδίων,
                     
                  
                        —
                     
                     
                        Στήριξη των ουκρανικών αρχών στην ανάπτυξη νέων εθνικών μέτρων για την ενίσχυση των ικανοτήτων και των συλλογικών προσπαθειών για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών.
                     
                  5.   Φύλο
            Προκειμένου να αυξηθεί η αποτελεσματικότητα των πολιτικών στον τομέα του ελέγχου των όπλων, πυρομαχικών και εκρηκτικών και να διασφαλιστεί ότι η εφαρμογή τους θα ενισχύσει την ασφάλεια τόσο των αντρών όσο και των γυναικών, θα ενσωματωθεί η διάσταση του φύλου στις δράσεις που υποστηρίζονται από την παρούσα απόφαση και θα αντιμετωπιστεί μέσω της παροχής τεχνικών συμβουλών και εμπειρογνωμοσύνης, της ανάπτυξης προϊόντων γνώσης και της κατάρτισης.
            6.   Δικαιούχοι
            Οι άμεσοι δικαιούχοι της δράσης θα είναι οι εθνικές αρχές της Ουκρανίας που είναι αρμόδιες για την πρόληψη και την καταπολέμηση της παράνομης διακίνησης όπλων, πυρομαχικών και εκρηκτικών, οι οποίες είναι κατά κύριο λόγο οι εξής: το υπουργείο Εσωτερικών, συμπεριλαμβανομένων των υπηρεσιών εμπειρογνωμόνων και αδειοδοτήσεων, η Εθνική Αστυνομία της Ουκρανίας, η ΚΥΣ και η ΚΥΔΕ/ΚΤ. Άλλες εντεταλμένες εθνικές αρχές - όπως η Υπηρεσία Ασφάλειας της Ουκρανίας - θα καλούνται να συμμετέχουν κατά περίπτωση.
            Οι έμμεσοι δικαιούχοι της δράσης θα είναι οι πληθυσμοί στην Ουκρανία και στις γειτονικές ευρωπαϊκές χώρες που κινδυνεύουν από τη χρήση παράνομων όπλων, πυρομαχικών και εκρηκτικών σε εγκληματικές δραστηριότητες, τρομοκρατικές ενέργειες και βίαια περιστατικά κατάχρησης.
            Η ΕΕ και τα κράτη μέλη της θα είναι επίσης έμμεσοι δικαιούχοι του σχεδίου, καθώς θα ωφεληθούν από τις πληροφορίες που θα παρέχουν οι ουκρανικές αρχές σχετικά με τις εντοπισθείσες οδούς διακίνησης παράνομων όπλων.
            7.   Προβολή της Ένωσης
            Ο ΟΑΣΕ λαμβάνει όλα τα απαραίτητα μέτρα προκειμένου να προβληθεί το γεγονός ότι η δράση έχει χρηματοδοτηθεί από την Ένωση. Τα μέτρα αυτά θα εφαρμοστούν σύμφωνα το Εγχειρίδιο επικοινωνίας και προβολής για τις εξωτερικές δράσεις της Ευρωπαϊκής Ένωσης. Ο ΟΑΣΕ θα εξασφαλίσει με τον τρόπο αυτό την προβολή της συμβολής της Ένωσης με κατάλληλο σήμα και δημοσιότητα, αναδεικνύοντας τον ρόλο της Ένωσης, μεριμνώντας για τη διαφάνεια των δράσεών της και ενισχύοντας την ευαισθητοποίηση όσον αφορά τους λόγους οι οποίοι οδήγησαν στην έκδοση της απόφασης καθώς και τη στήριξη της απόφασης από την Ένωση και τα αποτελέσματα αυτής της στήριξης. Το υλικό που θα παραχθεί από το σχέδιο θα επιδεικνύει σε εμφανές σημείο τη σημαία της Ευρωπαϊκής Ένωσης σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.
            Δεδομένου ότι οι σχεδιαζόμενες δραστηριότητες ποικίλλουν σε μεγάλο βαθμό όσον αφορά την εμβέλεια και τη φύση τους, θα επιλεχθούν διαφορετικά εργαλεία προώθησης, όπως τα εξής: δικτυακοί τόποι· μέσα κοινωνικής δικτύωσης· ενημερωτικό και προωθητικό υλικό, που περιλαμβάνει ενημερωτικά γραφήματα, φυλλάδια, ενημερωτικά δελτία, δελτία τύπου και άλλα, ανάλογα με την περίπτωση. Όλες οι δημοσιεύσεις, οι δημόσιες εκδηλώσεις, οι εκστρατείες, ο εξοπλισμός και τα κατασκευαστικά έργα στο πλαίσιο του συγκεκριμένου του έργου θα φέρουν την απαιτούμενη σήμανση. Προκειμένου να ενισχυθεί ακόμη περισσότερο ο αντίκτυπος μέσω της ευαισθητοποίησης των διαφόρων εθνικών κυβερνήσεων και των πολιτών, της διεθνούς κοινότητας, των τοπικών και διεθνών μέσων ενημέρωσης, η γλώσσα που θα χρησιμοποιείται στο παραγόμενο υλικό θα είναι κατάλληλα προσαρμοσμένη στην ομάδα-στόχο στην οποία αυτό απευθύνεται.
            8.   Διάρκεια
            Βάσει της πρότερης εμπειρίας από την εφαρμογή της απόφασης (ΚΕΠΠΑ) 2017/1424/του Συμβουλίου και λαμβανομένων υπόψη της ευρείας εμβέλειας του σχεδίου, του αριθμού των δικαιούχων καθώς και του αριθμού και της περιπλοκότητας των σχεδιαζόμενων δραστηριοτήτων, το χρονικό περιθώριο για την υλοποίηση είναι τριάντα έξι μήνες.
            9.   Τεχνικός φορέας υλοποίησης
            Η τεχνική υλοποίηση της παρούσας απόφασης θα ανατεθεί στο Κέντρο Πρόληψης Συγκρούσεων της Γραμματείας του ΟΑΣΕ (CPC) και τον συντονιστή του σχεδίου του ΟΑΣΕ στην Ουκρανία. Ο ΟΑΣΕ θα υλοποιήσει τις δραστηριότητες στο πλαίσιο της παρούσας απόφασης σε συντονισμό και συνεργασία με άλλους διεθνείς οργανισμούς και υπηρεσίες, ιδίως με σκοπό να εξασφαλιστούν αποτελεσματικές συνέργειες και να αποφευχθεί η αλληλεπικάλυψη δραστηριοτήτων.
            10.   Διευθύνουσα επιτροπή
            Η διευθύνουσα επιτροπή για αυτό το σχέδιο απαρτίζεται από εκπροσώπους του Ύπατου Εκπροσώπου, της αντιπροσωπείας της ΕΕ στο Κίεβο και του φορέα υλοποίησης που αναφέρεται στην παράγραφο 6 του παρόντος παραρτήματος. Ο φορέας υλοποίησης, με την υποστήριξη της διευθύνουσας επιτροπής, θα διασφαλίσει ότι η υλοποίηση του σχεδίου θα πραγματοποιηθεί σε συντονισμό με τη λοιπή συναφή βοήθεια της ΕΕ προς την Ουκρανία, όπως είναι η στρατηγική για την ολοκληρωμένη διαχείριση των συνόρων (με την υποστήριξη του Ευρωπαϊκού Μηχανισμού Γειτονίας της Επιτροπής), η περιφερειακή συνεργασία με τα Δυτικά Βαλκάνια στον τομέα του ελέγχου των SALW που υλοποιείται από το UNDP/SEESAC (με την υποστήριξη των αποφάσεων (ΚΕΠΠΑ) 2018/1788 (1) και (ΚΕΠΠΑ) 2016/2356 (2) του Συμβουλίου), η συνεργασία ΕΕ-Ουκρανίας για την επιβολή του νόμου στον τομέα της παράνομης διακίνησης πυροβόλων όπλων (με την υποστήριξη της ΓΔ HOME, της Ευρωπόλ και της πλατφόρμας EMPACT για τα πυροβόλα όπλα), οι εργασίες της «Conflict Armament Research» στην Ουκρανία (με την υποστήριξη της απόφασης (ΚΕΠΠΑ) 2017/2283 (3) του Συμβουλίου), οι αποστολές της ΕΕ για την Κοινή Πολιτική Ασφάλειας και Άμυνας EUAM Ukraine και EUBAM Moldova/Ukraine και οι υποστηρικτικές τους δραστηριότητες για τον έλεγχο των συνόρων και οι εργασίες του Διεθνούς Οργανισμού Μετανάστευσης (IOM) για τον αφοπλισμό, την αποστράτευση και την επανένταξη των πρώην μαχητών (με την υποστήριξη του μηχανισμού συμβολής της Επιτροπής στη σταθερότητα και την ειρήνη). Η διευθύνουσα επιτροπή προσκαλεί σε τακτική βάση εκπροσώπους των ουκρανικών κυβερνητικών εταίρων. Η διευθύνουσα επιτροπή μπορεί επίσης να προσκαλεί εκπροσώπους οντοτήτων που συμμετέχουν σε σχέδια στην Ουκρανία που έχουν παρόμοιο ή συναφές στόχο. Η διευθύνουσα επιτροπή θα επανεξετάζει την εφαρμογή της παρούσας απόφασης τακτικά, τουλάχιστον ανά εξάμηνο, μεταξύ άλλων με τη χρήση ηλεκτρονικών μέσων επικοινωνίας.
            11.   Υποβολή εκθέσεων
            Οι υποβαλλόμενες εκθέσεις, αναλυτικές και λογιστικές, θα καλύπτουν το σύνολο της δράσης που περιγράφεται στη σχετική χρηματοδοτική συμφωνία και τον συνημμένο προϋπολογισμό της, ανεξαρτήτως του αν η εν λόγω δράση χρηματοδοτείται εξολοκλήρου από την απόφαση του Συμβουλίου ή συγχρηματοδοτείται από αυτή.
            
               (1)  Απόφαση (ΚΕΠΠΑ) 2018/1788 του Συμβουλίου, της 19ης Νοεμβρίου 2018, προς υποστήριξη της Περιφερειακής Υπηρεσίας Διεκπεραίωσης της Νοτιοανατολικής Ευρώπης για τη μείωση των φορητών όπλων (SEESAC) για την εφαρμογή του περιφερειακού χάρτη πορείας για την καταπολέμηση της παράνομης διακίνησης όπλων στα Δυτικά Βαλκάνια (ΕΕ L 293 της 20.11.2018, σ. 11).
            
               (2)  Απόφαση (ΚΕΠΠΑ) 2016/2356 του Συμβουλίου, της 19ης Δεκεμβρίου 2016, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 348 της 21.12.2016, σ. 60).
            
               (3)  Απόφαση (ΚΕΠΠΑ) 2017/2283 του Συμβουλίου, της 11ης Δεκεμβρίου 2017, για την υποστήριξη της δημιουργίας παγκόσμιου μηχανισμού αναφοράς για παράνομα φορητά όπλα και ελαφρύ οπλισμό και για άλλα παράνομα συμβατικά όπλα και πυρομαχικά προκειμένου να μειωθεί ο σχετικός κίνδυνος λαθρεμπορίου («iTrace III») (ΕΕ L 328 της 12.12.2017, σ. 20).